Šokujúci policajný zásah v meste Ferguson proti demonštrantom,
búriacim sa po tom, čo policajt zastrelil Michaela Browna,
ukázal, do akej miery sa pokročilé armádne zbrane a vybavenie
určené na bojisko
dostávajú
na malomestské policajné oddelenia po celých Štátoch.
Hoci to nie je také nápadné,
to isté platí aj pre sledovaciu techniku.
Masové sledovanie na štýl NSA umožňuje
miestnym policajným oddeleniam zbierať obrovské množstvá
citlivých informácií o každom jednom z nás
úplne novým spôsobom.
Lokalizačné informácie môžu byť veľmi citlivé.
Ak jazdíte po USA autom,
vedia odhaliť, či ste boli u psychológa,
na stretnutí Anonymných alkoholikov,
či chodíte do kostola alebo nie.
Ak sa tieto informácie o vás
skombinujú s príslušnými informáciami o všetkých ostatných,
vláda získa detailný obrázok
o tom, ako sa občania stretávajú.
Tieto veci boli vždy súkromné.
Vďaka modernej technike
vie vláda skutočne priveľa o tom, čo sa deje za zavretými dvermi.
A miestne policajné oddelenia si robia o vás vlastné závery
na základe týchto informácií.
Jednou z hlavných technológií masového stopovania
je nevinne znejúca automatická čítačka ŠPZ.
Ak ste ešte žiadnu nevideli,
tak najskôr preto, že ste ju nehľadali.
Sú všade.
Pri cestách či na policajných autách
automatické čítačky vyfotia každé prechádzajúce auto
a uložia ŠPZ v strojovo čitateľnej podobe,
aby sa dalo skontrolovať, či nie sú na zozname
hľadaných áut alebo áut zločincov.
Ale čoraz častejšie
vedú policajné oddelenia záznamy
nielen o hľadaných či podozrivých,
ale o každej ŠPZ, ktorá prejde okolo,
čím vzniká obrovská zbierka dát
o tom, kam Američania chodia.
Vedeli ste o tom?
Keď si Mike Katz-Lacabe vyžiadal od polície
dáta z automatických čítačiek o jeho aute,
dostal toto:
spolu s dátumom, časom a miestom
mala polícia fotografie zachytávajúce,
kam išiel a často aj s kým.
Na druhej fotke zhora je Mike so svojimi dvoma dcérami,
ako vystupujú z auta na vlastnej príjazdovej ceste.
Vláda má stovky týchto fotiek zachytávajúcich,
ako si Mike žije svoj život.
A ak žijete v USA a máte auto,
stavím sa, že majú fotky zachytávajúce,
ako si svoj život žijete vy.
Mike nespravil nič zlé.
Ako to, že je v poriadku, že vláda má všetky tieto informácie?
Deje sa to preto,
že náklady na uchovávanie dát sú dnes také nízke,
že polícia to proste robí len tak,
keby sa to raz hodilo.
Nejde len o to, že policajné oddelenie
zbiera tieto dáta pre svoje potreby,
alebo že viaceré oddelenia dáta zdieľajú.
Federálna vláda
zbiera všetky dáta z jednotlivých oddelení
a vytvára obrovskú databázu
so stovkami miliónov informácií
o tom, kam cestujú Američania.
Tento dokument Národného úradu pre kontrolu obchodu s drogami,
čo je jeden zo zainteresovaných úradov,
je jedným z tých, čo priznávajú existenciu tejto databázy.
Zatiaľ v New Yorku
polícia prechádza autami vybavenými čítačkou
okolo mešít, aby zachytila, kto tam chodieva.
Využitie a zneužitie tejto technológie nie sú len doménou USA.
V Británii zaradila polícia
auto 80-ročného Johna Kata medzi podozrivé ŠPZ,
lebo sa zúčastnil desiatok zákonných demonštrácií,
pričom sa zvykol posadiť na lavičku a skicovať prítomných.
Čítačky ŠPZ nie sú jedinou metódou masového stopovania, ktorá je
orgánom činným v trestnom konaní k dispozícii.
Pomocou techniky známej ako záznamy z veží mobilných operátorov
vie polícia zistiť, kto bol pripojený
k jednej či viacerým vežiam v danom čase.
Vie sa, že takto sa dajú lokalizovať
desiatky, ba až stovky tisíc ľudí.
Pomocou prístroja zvaného StingRay
zas vedia policajti vyslať do domácností stopovacie signály
a identifikovať tak mobily, ktoré sa tam nachádzajú.
A keď si nie sú istí, do ktorého domu mieriť,
zistilo sa, že túto metódu aplikujú
rovno na celú štvrť.
Tak ako fergusonská polícia disponuje armádnymi high-tech zbraňami a vybavením,
tak disponujú policajné oddelenia po celých Štátoch
high-tech sledovacou technikou.
To, že ju nevidíte,
neznamená, že tu nie je.
Otázka znie, čo s tým máme robiť?
Podľa mňa to predstavuje vážne ohrozenie občianskych slobôd.
História ukázala, že akonáhle má polícia kvantá dát
o pohybe nevinných ľudí,
dochádza k zneužívaniu, či už ide o vyhrážanie alebo politické výhody
alebo len obyčajný voyerizmus.
Našťastie sú kroky, čo môžeme podniknúť.
Policajné oddelenia podliehajú mestským zastupiteľstvám,
ktoré môžu polícii nariadiť,
aby neuchovávala informácie o bezúhonných občanoch
a tieto techniky používala len na opodstatnené účely.
Ďakujem.
(potlesk)